
A VDSZSZ IV. KONGRESSZUSÁNAK PROGRAM TERVEZETE
1. A programalkotást meghatározó helyzetértékelés

Az 2005. év óta eltelt időszakban a VDSzSz Szövetség tovább fejlődött, meghatározó tagja a LIGA-nak, befolyása, elismertsége növekszik, a hazai szakszervezeti mozgalom legmarkánsabb szereplője.

A VDSzSz Szövetség a közlekedési ágazat meghatározó szervezete. A VDSzSz véleményének, álláspontjának ismerete nélkül sem a közlekedéspolitikában, sem a vasútegészségügy kérdésében nem lehet dönteni. A VDSzSz jelöltjei, küldöttei meghatározó szerepet játszanak az üzemi és közalkalmazotti tanácsokban, munkavédelmi bizottságokban, munkavállalói képviselőként a különböző vasúti társaságok felügyelő bizottságaiban. Az alapvetően a VDSZSZ Szolidaritás kezdeményezésére kitartó, aktív szervező és jogi tevékenységet követően megalakult vasutas pénztárakban a több, más szervezetek által a vezető testületekbe delegált, illetve választott pénztártag erősen kritizálható magatartása folytán – kihasználva korrekt jóhiszeműségünket – befolyásunk jelentős mértékben esett. Mitöbb, a MÁV Zrt. egyik szószegő vezérigazgató-helyettese intézkedése folytán a vasutas kölcsönös önsegélyező pénztár például arra kényszerül, hogy fennmaradása érdekében másik önsegélyező pénztárral egyesüljön.
A szövetség infrastruktúrája az időszakban tovább erősödött, ezáltal megfelelő hátteret biztosít az eredményes működéshez. A szövetség taglétszáma ma kb. 11.500 fő körül ingadozik. Mindez az ágazatban foglalkoztatottak létszámának folyamatos csökkenése mellett pozitívan értékelendő.

Az elmúlt időszakban a gazdasági környezet a vasutasságot ellentmondásosan érintette. Míg a keresetek növekedése 2009. év kivételével folyamatosan meghaladta a nemzetgazdasági átlagot, a munkahelyek fenyegetettsége szintén ez évre növekvő méreteket öltött. A vasúti alágazatban kötött megállapodások ez idáig biztosították a munkahelyek megtartását, azonban az utóbbi időben – ahogy arra már utaltunk – egyre több problémával kell szembe kerülnünk a vasutas munkahelyek megőrzéséért. A kormányzati gazdaságpolitikát az elmúlt ciklusban jelentős változások jellemezték; míg a kezdeti időszakban a keresletösztönzés volt jellemző, főleg ez évben már túlnyomórészt a szükségtelen megszorítások dominálnak. 

Mindezt alapvetően a világban jelentkező pénzügyi-, majd gazdasági válság generálta. Így hazánk mind gazdaságilag, mind társadalmilag – különös figyelemmel a bérből és nyugdíjból élők nagy része - krízisbe került. A neoliberális gazdaságpolitika minden területen a piaci folyamatok mindenhatóságát hirdeti és képviseli. Ez a szemlélet úgy a közlekedésben, mint az egészségügyben súlyos károkat okoz.

A közlekedési szakpolitika továbbra is a közúti lobby befolyása alatt van. Ezért a vasúti közlekedés a források elosztása során folyamatosan hátrányt szenved. Példa erre az utóbbi két évben a mintegy 40-nél több mellékvonalnak a gazdasági megalapozottságot nélkülöző döntések miatti bezárása.
Az európai vasútpolitika felemás, ellentmondásos módon érvényesült az ország európai uniós csatlakozása után. A kormány ígéretei ellenére nem tett eleget a vasút felhalmozott adósságainak rendezésére vonatkozó kötelezettségeinek, és nem alakította át a vasút-finanszírozás rendszerét oly módon, hogy azzal a további kényszer-eladósodottság elkerülhető legyen. 
A költségvetés elégtelen forrás-biztosítása növeli a vasúti infrastruktúra leromlását, viszont a kormány elvárja a MÁV-tól, hogy szervezeti és működési változásokat hajtson végre úgy, hogy közben ezek pénzügyi feltételeit nem biztosítja.

Az integrált vasútvállalati modell helyébe egy részben új struktúra lépett, ami állítólag jobban alkalmazkodik az európai uniós irányelveknek (vasúti csomagok), mindez azonban ellentmondásos módon alakult. A jelenleg holding struktúrában működő vasútvállalatok egymáshoz való viszonya sok tekintetben rendezetlen, az összhang helyett a folyamatos zavar jellemzi mind üzemviteli, mind pénzügyi kapcsolatukat. Az operátori funkciókat ellátó leányvállalatok döntési jogosultsága korlátozott, hiszen komoly függőségben vannak a mindenkori politikai szándéknak kiszolgáltatott pályavasúti anyavállalatnak. Az utóbbi hónapokban a kormányzat újabb átalakítási terveket szövöget, amely álláspontunk szerint - a részletekre e programban nem kitérve - gyakorlatilag a nemzeti vasút összeomlásához vezet.
Az át- és kiszervezések során szövetségünk többnyire eredményesen képviselte a tagság és a munkavállalók érdekeit. A rendezett munkaügyi kapcsolatokat a formális és informális megállapodások viszonylag tisztességesen biztosították. A tulajdonos azonban ezen alkukat időnként felülírta, illetve végrehajtásukat akadályozta. Ez utóbbi vezetett a korábbi és időtartalmában jelentős munkabéke megtöréséhez. Ennek következtében az együttműködés hatásfoka mind a kormányzat, mind a vállaltvezetés szintjein nagymértékben romlott. 

Napjainkra a fentiekben vázolt állapotok, talán nem túlzás állítani, tragikussá váltak, hiszen gyakorlatilag az adott szó teljességgel hitelét vesztette, ahogy az írott is, és eljutottunk oda, hogy kollektív munkaügyi viták sorát és sztrájkokat kell tartani annak érdekében, hogy vasutas munkahelyeket a jövőre tekintve megőrizhessük.

A fentiekben írt folyamatot az alábbiakban vázoljuk.

A bal-liberális kormány változtatott az érdekképviseletekkel kapcsolatos stratégián és gyakorlatán is. Míg a 2002-es kormányra kerülésüket követően rendezték a szociális párbeszéd intézményrendszerét és gyakorlatát, addig az elmúlt időszakban egyre inkább formálissá tették. A kormányzati intézkedések évek óta a szakszervezetek által alapvetően fontosnak tartott érdekek ellen történnek. A Kormány válságkezelésnek álcázott intézkedései az állapotokat tovább rontja. Korábbi ígéretek, megállapodások gyakorlatilag semmisnek tekinthetőek. Említhetjük például a vonalbezárásokat, a foglalkoztatási garanciák és az érdekképviseletekkel való egyeztetési kötelezettség tartalmi elmaradását.

A kormányzati elképzelések nem kímélték az egészségügyet sem. A megvalósítást a közös fellépésnek köszönhetően úgy a vasútegészségügy, mint a társadalombiztosítási és egészségügyi rendszer vonatkozásában is sikerült meggátolni. Az előbbi tekintetében nem túlzás állítani, hogy a jelen állapotok a vasutasokra nézve színvonalasabb ellátást biztosítanak. Az utóbbiak tekintetében a VDSZSZ Szolidaritás által kezdeményezett sztrájkok, majd a LIGA eredményes népszavazási kezdeményezésének következményeként a kormányzat meghátrált, és a rendkívül súlyos következményeket magába hordozó törvényt az Országgyűléssel visszavonatta.
Az előbbiekhez magyarázatként szükségesnek tartunk egy rövid történeti kitekintést, amely szerint a reprezentatív vasutas szakszervezetek és a Kormány között 2007. március 2-án megállapodás jött létre a vasútegészségügy egyes kérdéseiről és az Állami Egészségügyi Központ (ÁEK) létrehozásáról. Ezzel a dokumentummal biztosítottá vált, hogy a vasutas igényjogosultak továbbra is igénybe vehetik mind a területi ellátást, mind az ÁEK szolgáltatásait. A megállapodás részét képezi a Szolnoki MÁV Kórház esetleges átalakítása is azzal a megkötéssel, hogy erre csak a szakszervezetek bevonásával kerülhet sor.

A vasút-egészségügyi intézményekben dolgozók bérezése részben a Közalkalmazottak jogállásáról szóló törvény szerinti bértábla, részben a Munka törvénykönyve szerint történik. Összességében elmondható, hogy helyzetük az elmúlt időszakban a megszorítások miatt romlott.

2. A VDSzSz Szövetség fő célkitűzései

2.1. Az érdekérvényesítés, érdekvédelem területén

· A kereseteknek a vasúti munkavégzés átlagostól eltérő nehézségeit - nagy felelősséggel járó, folyamatosan, szabadban, szélsőséges időjárási viszonyok között végzett tevékenység – is figyelembevevő jelentős emelése, ezáltal a tisztességes megélhetés tartós biztosítása;
· A foglalkoztatás biztonsága kiszámíthatóságának garantálása, az egyéni életpályák kialakíthatósága és kiszámíthatósága, a tagszervezeteink érdekérvényesítő képességének javítása;
· Az emberhez, a végzett munkához méltó, kultúrált, a munkaadó pszicho-terrorjától és egyéb atrocitásaitól mentes munkahelyi környezet megteremtésének kikényszerítése;
· Az időközben a munkavállalók életkilátásait nagymértékben rontó megváltoztatott nyugdíjtörvény visszavonása és a munkavállalók egészségi, szociális állapotához való igazítása.
2.2. A szakszervezeti működés területén

· A VDSzSz érdekérvényesítő képességének megtartása, növelése, a szervezeti infrastruktúra működtetésének a megváltozott feltételekhez történő igazítása, az információáramlás teljesebbé tétele, a szakértői háttér erősítése a tisztségviselők képzése útján;
· Az elektronikus eszközök (honlap, e-mail) használatának és a hagyományosnak minősülő eszközök (újság, telefonos hírmondó, telefax) alkalmazásának színvonalas, az érdeklődők számra hozzáférhető biztosítása;
· A kiszolgáltatott, határozatlan - gyakran a munkáltató jogellenes fenyegetései, riogatásai miatt félő - vasutasság lelkének erősítése, az öntudatra ébredés a közös fellépésre való hajlandóság miatt, amelynek következtében taglétszámunk növekszik, a szolidaritás érzete erősödik, az egymásért való kiállás kétségbevonhatatlanná válik;
· A különböző korosztályok érdekeinek megjelenítése, érvényesítése a szervezeten belüli tagozatok működtetésével;
· A vasutasság általános érdekeivel összhangban rendezett munkaügyi kapcsolatok visszaállítása és fenntartása a munkáltató képviselőivel. Az érdekegyeztetés múltbéli hatékonyságának legalább elérése, ezt követően annak garanciákkal történő erősítése;

·  A törvények által biztosított jogok gyakorlása és érvényre juttatása, a megállapodások kikényszerítése;
· A folyamatos párbeszéd és együttműködés lehetőség szerinti megkezdése majd fenntartása és reményeink szerinti fejlesztése a szakszervezetekkel, az álláspontok lehetséges közelítése a közös fellépés lehetőségének megteremtése érdekében;
· Aktív szerepvállalás a hazai és nemzetközi független szakszervezeti szövetségek tevékenységében.

2.3. A politikai és társadalmi élet területén

A világnézeti semlegesség megőrzése mellett minden olyan társadalmi és politikai erőt támogatunk, amely jogosnak ismeri el, és elő kívánja segíteni a munkavállalók reális követeléseinek megvalósítását, érdekképviseleti szervezeteik megerősödését. 

A VDSzSz olyan társadalmi-gazdasági átalakulásban érdekelt, ahol a működőképesség és fejlődés alapjainak megteremtése során sem szorul háttérbe a szociális partnerek esélyegyenlőségének biztosítása és párbeszédük szükségessége.

Támogatunk minden olyan civil szervezetet, amely - felismerve a társadalom, a gazdaság, a helyi és regionális közösségek hosszú távú érdekeit - a költség és környezetkímélő, kulturált és biztonságos közösségi közlekedés feltételeinek megteremtéséért, elsőbbségének biztosításáért tesz erőfeszítéseket. Lehetőség szerint a kölcsönös előnyök mentén a szorosabb együttműködésre is törekednünk kell némely civil szervezettel.

3. Program a célok teljesítésére

3.1. Érdekérvényesítés, érdekvédelem

3.1.1 Folyamatos párbeszéd szociális partnereinkkel

A magyarországi vasúti közlekedés működőképességének megtartása, fejlesztése a VDSzSz Szövetség alapvető érdeke. A vasutak fejlődése azonban elképzelhetetlen a kérdés megítélésében uralkodó szemlélet alapvető megváltozása nélkül, mind az országos gazdaságpolitika, mind a vállalati működés területén. 
Éppen ezért szakszervezetünk a mindenkori Kormánnyal történő tárgyalásokon aktív szerepre törekszik, mivel el kívánja érni:

· a közlekedési infrastruktúra (a több évtizedes elmaradások miatti) dinamikus fejlesztését;
· új közlekedéspolitikai koncepció kidolgozását, amely világosan kimondja a közösségi közlekedés elsőbbségét, és ennek alapján rendelkezik a források elosztásáról;
· a közösségi közlekedés mindenkori rendszerében a vasút szerepének kiemelését és ez által a vasutas munkavállalók stabilitásának erősítését, 

· a vasút-finanszírozás ellentmondásainak feloldását, a vasutak európai jognak megfelelő költségvetési költségtérítést, illetőleg finanszírozást, ezen belül
· a vasúti adósságok elmaradt szanálásának végrehajtását, 

· a vasút finanszírozás az EU előírásoknak megfelelő alapokra helyezését, 

·  a vasúti pályák fejlesztésének finanszírozását, 

· a közszolgáltatások költségeinek teljes körű, késedelmi kamatokkal terhelt megtérítését,
· az állam erőfölényét nem tükröző közszolgáltatási szerződés adott időszakra történő időben történő megkötését.

A vasút jövőjét és a munkavállalók érdekeit érintő európai jogszabályi környezet alkalmazása során el kell érni, hogy a kormányzat
· ne kényszerítse a vasútvállalatokat, hogy a társaságok és munkavállalóik számára hátrányos intézkedéseket a szakszervezetekkel történő megállapodásokon alapuló méltányos ellentételezések nélkül megtegyék; 
· maradéktalanul és határidőre teljesítse azokat a jogi normákat, amelyek a vállalati adósság rendezésével, finanszírozásával biztosítják a folyamatos működőképességet;
· ne léphessen ki a vasúti infrastruktúra működtetésének felelősségéből; olyan – az EU szabványoknak megfelelő – vasúti pályákat kell biztosítani, amelyen megfelelő színvonalú személy- és árufuvarozás biztosítható.
A VDSzSz továbbra sem mond le arról, hogy - a jelenlegi európai gyakorlatnak megfelelően - az ágazati érdekegyeztetés intézményesüljön, amelyet a piaci liberalizáció és az új vasúttársaságok létrejötte is indokol. Továbbra is célunk az egész ágazatra kiterjedő kollektív szerződés létrehozása.
A VDSzSz követeli, hogy a vasút fejlesztése és működtetése mellett elkötelezett, a közlekedési szakmát elméletben kiválóan ismerő, kellő és elismert szakmai gyakorlattal rendelkező, álhatatos emberi tulajdonságokkal bíró (a pártérdekek mentén történő, a vállalatok, munkavállalók érdekeit sértő gazdasági döntések meghozatalát vagy végrehajtását megtagadó) ágazati és társasági vezetőkkel dolgozhasson együtt. 
A VDSzSz nem tudja elfogadni a szociális-, kulturális-, jóléti-, egészségügyi- és sportvagyon jelenlegi rendezetlenségét, a jövőt illető bizonytalanságát. E vagyonrészeknek a vasutasok szolgálatában kell maradniuk, nem engedhetjük meg, hogy az elődeink befizetéseiből és az erre fordított vállalati forrásokból létrehozott létesítmények eltűnjenek, elenyésszenek, vagy az alulfinanszírozott vasút veszteségeinek csökkentésére, a költségvetési kötelezettségek pótlására használják.

3.1.2. Megélhetést biztosító jövedelmek a vasutasoknak és az egészségügyi dolgozóknak

· A bérmegállapodások megkötésekor fontos szempont, hogy a munkavállalók bére és munkaideje fokozatosan közelítse az EU országokban alkalmazott átlagos szintet.

· Az elrendelhető rendkívüli munkavégzés mértékét csökkenteni, díjazását növelni törekszünk.

· A foglalkoztatóknál rendszeresített cafetéria-rendszerek az adózási konzekvenciáktól függetlenül is meg kell, hogy őrizzék funkciójukat, értéküket. Amennyiben erre lehetőség nem mutatkozik, úgy a cafetéria által biztosított jövedelem-részt személyi alapbér emeléssel bruttósítatni akarjuk.
· A belföldön és külföldön kiküldetést teljesítők napidíját a kollektív szerződésben szükséges szabályozni.
3.1.3. A foglalkoztatás biztonsága
Amennyiben a munkáltató objektív bizonysággal igazolja, hogy adott műszaki vagy szervezési intézkedések létszámleépítés nélkül nem megoldhatóak, úgy erről a tényről hajlandóak vagyunk érdemi tárgyalásokat folytatni abban az esetben, ha ezek a történések időbelisége kiszámítható, és a munkáltató az előbb említett átalakításból létrejövő nyereségből is hajlandó az érintett munkavállalók szakszervezetünkkel megállapodott módon történő sors-rendezésre. Azonban elfogadhatatlan az a jelenleg is zajló munkáltatói gyakorlat, hogy speciális vasúti szakképesítéssel rendelkező munkavállalókat kíván elbocsátani anélkül, hogy további életpályájuk kiszámíthatóvá, megalapozottá tegye.
A VDSzSz ellenzi a további - innováció nélküli – létszámcsökkentést a jelenlegi műszaki színvonalon üzemelő vasúti hálózaton, mivel ez csak a vasút üzemeltetés biztonságának veszélyeztetése árán valósítható meg.

A VDSZSZ minimum célként tűzi ki, hogy az ún. Négyéves megállapodás részeként a foglalkoztatás biztonságát garantáló megállapodás, valamint a létszám megőrzéshez kapcsolódó minden egyéb megállapodás és utasítás továbbra is legalább jelen formájában teljesüljön a vasútnál. 

3.1.4. A kollektív szerződés vívmányainak megőrzése, a munkavállalókra egyoldalú hátrányokat okozó paragrafusainak módosítása

Egyetlen munkáltatónál sem lehet kollektív szerződés nélküli állapot, ezért még azok időbeli hatályának lejárta előtt kezdeményeznünk kell annak módosítását és meghosszabbítását, illetve, ha szükséges, új kollektív szerződés kötését.

A munkarendek esetleges változtatása során feltétlenül el kell kerülni az olyan módosításokat, amelyek ellentétesek a munkavállalók érdekeivel, életkörülményeiket hátrányosan befolyásolja. A kötelező munkaidő jelenlegi szinten tartása mellett a hosszú távon kiszámítható, és be nem tartása esetén szankcionálható munkaidő-beosztások, előrevezénylések készítésének kötelezettségét a kollektív szerződéseknek feltétlenül tartalmazniuk kell.

Biztosítani kell, hogy a kollektív szerződés megfogalmazásai egyértelmű helyzetet teremtsenek valamennyi vasúti munkahelyen, hogy gátat lehessen vetni a munkáltatói egyoldalú félreértelmezéseknek, amelyek csak hosszadalmas, elhúzódó bírósági eljárásokat generálnak, és alkalmasak a munkavállalók helyzetének rontására és elbizonytalanítására.

3.1.5. A vasúti dolgozók élet- és munkakörülményeinek javítása 
A szociális ellátások szinten tartásával, a közvetlen munkahelyi körülmények (munkakörnyezet, munkafeltételek, munkabiztonság) számottevő javításával támogatjuk a szociális és jóléti rendszer átalakítását oly módon, hogy

· az erre fordított kiadások reálértéke ne csökkenjen; 

· a rendszer szolgáltatásainak igénybevétele során az igazságosság és az esélyegyenlőség elvei érvényesüljenek. 

Az öngondoskodás elvének minél szélesebb érvényesülése érdekében továbbra sem mondunk le arról, hogy a munkáltatók kollektív erejű megállapodás keretében vállaljanak tagságot mindhárom típusú önkéntes kiegészítő pénztárban.
További eredményeket kell elérni a munkahelyi körülmények, a munkafeltételek javítása terén. Kiemelt figyelmet kell fordítani, a munkavégzés tényleges helyéhez közeli tartózkodó, várakozó terek, öltözők, mosdók, melegedők, a szerződéses kapcsolat által használt szállodák, panziók, munkásszállások állapotára, komfortjára.

Az éjszakai munkavégzés feltételeit soron kívül és alapvetően kell átalakítani, hiszen a WHO kutatásai alapján mára egyértelművé vált annak rákkeltő hatása, amelyre egyébiránt a pár hónapja hozzánk írott levelében az egészségügyi miniszter figyelmünket kiemelten felhívta.
Elvárjuk, hogy a MÁV Zrt. által alapított társaságokban az egykori MÁV Zrt. dolgozók számára - a korábbi megállapodások szellemében és a törvényi lehetőségeken belül - biztosítsák a mindenkori vasutasokéval azonos színvonalú kedvezményeket / utazási, üdülési , rekreációs, bérlakások, stb./
Az önálló és elkülönült vasút-egészségügyi rendszer az ÁEK létrejöttével is gyakorlatilag megmaradt, ugyanis a Kormánnyal kötött megállapodás továbbra is biztosítja a vasutasoknak az átlagoshoz képest színvonalasabb ellátását. Ugyanakkor még elérendő, hogy a megállapodás betartása egyetlen területen se sérüljön. Sem az igényjogosultság, sem a  Szolnoki MÁV Kórház tekintetében és nem utolsó sorban a névhasználat vonatkozásában se csorbuljon a megállapodás tartalma. Ugyanis a Honvédelmi Minisztérium - még a miniszterelnöki felhívás dacára is - az ÁEK épületein és hivatalos okmányain, mint saját tulajdonú intézmény tűnik fel, megfeledkezve arról, hogy a Korm. rendeletben meghatározott címben a vasútegészségügy szó azonos súllyal jelenik meg a honvédségével.
3.1.6. Munkavédelem
Figyelemmel kísérjük az Európai Unió munkabiztonságot, munkakörülményeket érintő jogszabályalkotó tevékenységét, és szorgalmazzuk az ágazatoz érintő változások minél előbbi vállalati adaptációját.

Élve a Munkavédelmi törvény adta jogainkkal a munkavállalók munkavédelmi képviseleti rendszerének bevonásával részt veszünk a vállalatok munkabiztonsági szabályozó rendszerének kialakításában, formálásában.

Folyamatosan figyeljük a foglalkozás-egészségügy területén megjelenő legújabb kutatási eredményeket, és amennyiben ezek munkavállalóink számára egészségügyi, munkabiztonsági rizikót fogalmaznak meg, úgy haladéktalanul kezdeményezzük az érintett munkakörök kockázatértékelésének teljes felülvizsgálatát. 
Elvárjuk, hogy minden vasútvállalat – figyelemmel a vasúti üzem veszélyes voltára – azon munkakörökben, ahol az ott alkalmazott munkavállaló mozgó járművekkel kerül fizikai kapcsolatba vagy veszélyes közelségbe, az egyedüli munkavégzést tiltsa meg. 
Megnyugtató intézkedést követelünk a 80 km/h-nál nagyobb sebességgel közlekedő, csak 1 fő mozdonyvezetővel továbbított vonatok vontatási viszonyairól, ui. MÁV Zrt. TEB-es szakemberei több alkalommal nyilatkoztak írásban és szóban arról, hogy gyakorlatilag a pálya és a mozdony között létrejövő, a biztonságos közlekedést szolgáló rendszer-kapcsolat nem tekinthető biztosítóberendezésnek (EÉVB-nek), amelyből következően az 1 fővel való vonattovábbítás az élet- és vagyonbiztonságot közvetlenül és súlyosan veszélyezteti. Ez ügyben nem csak a MÁV Zrt-t, hanem az NKH-t is megkerestük, de az ígéretek ellenére intézkedést ez idáig nem tapasztaltunk.
Az egyre szélsőségesebbé váló időjárási körülmények miatt fokozott figyelmet fordítunk a munkahelyek, pihenőhelyek jogszabályban rögzített klímaviszonyainak betartatására. A szabadban, hideg-meleg környezetben dolgozó munkatársaink egészségének megóvása érdekében folyamatosan ellenőrizzük a megfelelő munkaruházati és védőital ellátást, a pihenő idők kiadását és eltöltésének körülményeit.

Törekszünk arra, hogy az azonos védelmi funkciójú védőeszközök közül a munkáltató azokat szerezze be, amelyek nagyobb munkakomfortot biztosítanak viselőjük számára.

Továbbra is támogatjuk a megválasztott munkavédelmi képviselők bizottságok munkáját, és ahol a jogszabályi feltételek adottak, de még ilyen választásra nem került sor, ott kezdeményezzük azt.
3.2. Szakszervezeti működés

3.2.1. Az érdekvédelem eredményessége a hatékony szervezeti működés függvénye
Kiemelt feladatunk a szervezettség fokozása az alábbi szerint.

· Biztosítjuk az alapszabályokban rögzített testületek és intézmények programozott működését.

· A szervezet működését támogató infrastruktúra kiépült, a szükséges tárgyi eszközök rendelkezésre állnak (telefon hírmondó, mobiltelefon, telefax, fénymásoló, számítógép, havi rendszerességgel megjelenő újság, egyéb eseti jelleggel megjelenő kiadványok); a feladat ezek rendeltetésszerű és naprakész vagy aktuális működtetése. Mindemellett kiemelt figyelmet szentelünk a külső nyilvánosság hiteles, érdeklődésre számot tartó tájékoztatására, pl. sajtóközlemények útján.
· Meghatározott tematika alapján végezzük tisztségviselőink - beleértve a munkavédelmi képviselők – képzését.
· Szakszervezetünkhöz való kötődést, a taglétszám növekedését elősegíti, ha figyelmet szentelünk a szervezett sport- és kulturális tevékenységekre, és gondot fordítunk a szolgáltató jelleg erősítésére.
3.2.2. Együttműködés a Szövetségbe tartozó társszervezetekkel
Érdekvédelmi kérdésekben a kölcsönösség jegyében együttműködésre törekszünk valamennyi vasút területén működő szakszervezettel:

· igényeljük a rendszeres véleménycserét,

· szakértői együttműködést ajánlunk, 

· tárgyalásokra irányuló közös kezdeményezésekben veszünk részt,

· hosszú távú törekvésünk a vasutasság egységes érdekvédelmi feltételeinek megteremtése.
3.2.3. Nemzetközi kapcsolatok

Szakszervezetünk számára kiemelkedő jelentőségű a nemzetközi kapcsolatok ápolása. A különböző országok szabad szakszervezeti mozgalmai fontos, mitöbb, használható tapasztalatokat nyújtanak, ezért e téren továbbra is aktívnak kell maradni. Ahogy eddig is, ennek érdekében
· részt veszünk a nemzetközi konferenciákon;
· törekszünk nemzetközi konferenciák magyarországi megrendezésére;
· lehetőséget biztosítunk tisztségviselőink és szakértőink számára a külföldi érdekvédelmi gyakorlat tanulmányozására;
· részt veszünk az EU-szintű és nemzetközi közlekedés ágazati szintű szociális párbeszédében, a megállapodások előkészítésében.
3.3. Politikai-társadalmi szerep

3.3.1. Esélyegyenlőség érvényesítése

A VDSzSz törekvése, hogy keretek között tartsa a társadalmi különbségek és szociális feszültségek kiváltotta konfliktusokat, és hozzájáruljon a konfliktusok okozta károk csökkentéséhez:

· szerepet vállal a közélet tisztaságának védelmében, a korrupció leleplezésében, 

· minden vonatkozásban a törvényesség talaján áll,

· az érdekek egyeztetése során a tárgyalásokat helyezi előtérbe.
3.3.2 Semlegesség

A szakszervezet világnézeti semlegességének megőrzése alapvető jelentőségű a munkavállalói érdekek hiteles képviseletében. Ezért támogatunk minden olyan társadalmi és politikai erőt, amely

· reális programot kínál a magyar gazdaság fenntartható fejlődésére,

· elismeri és támogatja a munkáltatók és munkavállalók egyenrangúságának érvényesülését,

· alapvető kérdésként kezeli az egzisztenciális és a szociális biztonság növelését,

· az egészséges környezet híve, így nemcsak felismeri a környezetvédelem globális jelentőségét, hanem tevékenységét, döntéseit is hajlandó ezen értékeknek alárendelni.
3.3.3. Társadalmi szerepvállalás

Fel kívánunk használni minden fórumot arra, hogy az alábbi értékeket tudatosítsuk a társadalomban, valamint mozgósítsuk a hivatalos és a civil szférát a közlekedésben az alábbi prioritások érvényesítésére: 

· az emberi élet és környezet védelme, 

· a színvonalas közösségi közlekedés elsőbbségének biztosítása, 

· a közlekedési alágazatok egymás érdekeinek kölcsönös figyelembe vételével, korrekt módon szabályozott együttműködés szempontjainak meghatározása, illetve olyan versenysemleges feltételek biztosítása, amelyek figyelembe veszik a vasút
· alacsonyabb környezeti terhelésekben, 

· társadalmi összköltségek, relatív alacsony színvonalában,

· a kisebb fajlagos energia felhasználásban, 

· a nagyobb biztonságban, 

· és az alacsonyabb “külső” költségekben 
megnyilvánuló előnyeit.
